Paterna haurà de pagar 600.000€ pels treballs de  redacció del projecte de l’Auditori que l’anterior govern va adjudicar il•legalment
24/06/2015

# Paterna haurà de pagar 600.000€ pels treballs de redacció del projecte de l’Auditori que l’anterior govern va adjudicar il•legalment

[![Auditori de Música](/images/noticias/2015/06/auditori.jpg)](/images/noticias/2015/06/auditori.jpg)

24.06.2015

L’alcalde Juan Antonio Sagredo ha concertat una reunió amb els responsables de l’Estudi d’Arquitectura de Paterna per a acordar amb ells la forma de pagament que menys debilite les arques municipals

L’Ajuntament de Paterna ha anunciat hui que haurà de pagar 600.000 euros pels treballs de redacció del projecte tècnic de l’Auditori de Música que l’exalcalde Lorenzo Agustí va adjudicar a un despatx d’arquitectura de manera il•legal al març de 2009 i pels quals actualment està acusat, i a l’espera de ser jutjat, d’un delicte de prevaricació administrativa pel que la Fiscalia li demana 9 anys d’inhabilitació.

El consistori ha fet pública està obligació de pagament després de rebre una sentència del Jutjat Contenciós Administratiu número 6 de València en la qual es condemna a l’Ajuntament de Paterna a pagar esta suma de diners pels treballs que l’anterior equip de govern va contraure amb este despatx d’arquitectes al contractar-los, sense el pertinent concurs públic, els projectes tècnics per a l’execució de les obres de construcció de l’Auditori de Música de Paterna.

Des del consistori s’ha explicat que la quantitat a indemnitzar és el resultat de la suma dels 538.635,60 euros corresponents a la redacció del projecte tècnic, els 53.450,15 euros d’interessos legals i els 1.800 euros de les costes processals.

A este respecte, l’alcalde de Paterna, Juan Antonio Sagredo ha precisat que ja s’ha posat en contacte amb els responsables del despatx d’arquitectura demandant per a mantindre amb ells una reunió i acordar conjuntament la forma de complir a esta obligació de pagament judicial que menys dolosa resulte per a les arques municipals.

Sagredo també ha assenyalat que “este més de mig milió d’euros és una de les primeres herències enverinades que els paterners i paterneres reben de la gestió de l’anterior equip de govern del PP” i ha tornat a lamentar que “siguen els ciutadans els que, una vegada més, acaben pagant les il•legalitats dels seus anteriors dirigents”.

Així mateix, l’alcalde ha afirmat que “d’haver-se adjudicat este projecte per mitjà de concurs públic no sols s’haguera complit amb la legalitat, sinó que hagueren pogut concórrer més empreses i s’haguera adjudicat a l’oferta més avantatjosa econòmicament”.

Finalment, Juan Antonio Sagredo ha recordat que van ser els socialistes els que van denunciar davant de la Fiscalia Anticorrupció la il•legal adjudicació d’este projecte tècnic de l’Auditori que, segons arreplega el ministeri públic en la seua última interlocutòria judicial, l’exalcalde va adjudicar «sense sotmetre-ho a control ni fiscalització» com estableix la contractació pública i al marge d’informes contraris per part de la intervenció municipal.